VENDIM
Nr. 701, datë 13.11.2024

PËR DISA SHTESA DHE NDRYSHIME NË VENDIMIN NR. 54, DATË 5.2.2014, TË KËSHILLIT TË MINISTRAVE, “PËR PËRCAKTIMIN E KRITEREVE, TË PROCEDURËS E TË MËNYRËS SË DHËNIES ME QIRA, ENFITEOZË APO KONTRATA TË TJERA TË PASURISË SHTETËRORE”, TË NDRYSHUAR

Në mbështetje të nenit 100 të Kushtetutës, të nenit 5, të aktit normativ nr. 4, datë 9.7.2008, të Këshillit të Ministrave, “Për privatizimin dhe dhënien në përdorim shoqërive tregtare dhe institucioneve shtetërore të ndërmarrjeve apo objekteve të veçanta, mjeteve kryesore dhe mjeteve të xhiros së këtyre ndërmarrjeve”, të miratuar me ligjin nr. 9967, datë 24.7.2008, të ndryshuar, me propozimin e ministrit të Ekonomisë, Kulturës dhe Inovacionit, Këshilli i Ministrave

VENDOSI:

[bookmark: _GoBack]I. Në vendimin nr. 54, datë 5.2.2014, të Këshillit të Ministrave, “Për përcaktimin e kritereve, të procedurës e të mënyrës së dhënies me qira, enfiteozë apo kontrata të tjera të pasurisë shtetërore”, të ndryshuar, bëhen këto shtesa dhe ndryshime:
1. Në ndarjen I bëhen shtesa dhe ndryshimet e mëposhtme:
a) pas shkronjës “g”, të pikës 5, shtohet shkronja “gj”, me këtë përmbajtje:
“gj) dhënia me qira ose enfiteozë e pasurive shtetërore subjekteve private në rastin kur Komiteti i Investimeve Strategjike ka miratuar statusin “Investim strategjik” për projektin e investimit me potencial strategjik, si dhe masën mbështetëse për vënien në dispozicion të pasurisë shtetërore. Ndryshimet e mëvonshme në kontratë nuk i nënshtrohen kufizimeve të shkronjës “e”, të pikës 5, të kësaj ndarjeje.”;
b) nënndarja “i”, e shkronjës “a”, të pikës 6, ndryshohet, si më poshtë vijon:
“i. Pasuritë shtetërore që ka në administrim, me sipërfaqe deri në 200 m², sipas pikës 2, të këtij vendimi, përveç truallit të lirë dhe tokës së pafrytshme.”;
c) pika 10 ndryshohet, si më poshtë vijon:
“10. Dhënia në përdorim e pasurive kulturore tek të tretët bëhet nga ministria përgjegjëse për trashëgiminë kulturore, në përputhje me ligjin nr. 27/2018, “Për trashëgiminë kulturore dhe muzetë”.”.
2. Pas fjalisë së parë, të shkronjës “c”, të pikës 9, të ndarjes II, shtohen fjalitë, me këtë përmbajtje:
“Në rast se verifikimi i dokumentacionit të paraqitur në konkurrim në formën e deklaratave ose vetëdeklarimeve është i pamundur të realizohet nga Komisioni nëpërmjet platformës elektronike “e-Albania” ose nëpërmjet komunikimit e ndërveprimit ndërinstitucional, atëherë u kërkohet me shkresë subjekteve në konkurrim të paraqesin dokumentacionin provues. Subjektet duhet që brenda 10 (dhjetë) ditëve të sjellin dokumentacionin e marrë nga institucionet shtetërore përkatëse, në formë elektronike ose fizike. Në këtë rast, afati 15-ditor i shqyrtimit rifillon nga mbarimi i afatit 10-ditor të dorëzimit të dokumentacionit të sipërpërmendur.”.
3. Në ndarjen V bëhen këto ndryshime dhe shtesa:
a) dy fjalitë e fundit të pikës 2 zëvendësohen me fjalitë, me këtë përmbajtje:
“Në rastet kur propozimi për kontratat e qirasë ose të enfiteozës vjen nga njësitë e vetëqeverisjes vendore, propozimi për Këshillin e Ministrave bëhet nga ministri përgjegjës për ekonominë. Ministria përgjegjëse për ekonominë kryen të gjitha procedurat sipas përcaktimeve të këtij vendimi. Propozimi shoqërohet me projektkontratën e negociuar ndërmjet subjektit dhe ministrisë përgjegjëse për ekonominë, bazuar në kontratën tip të këtij vendimi. Propozimi përmban të gjithë dokumentacionin e kërkuar, të përcaktuar në këtë vendim. Në rast se ky dokumentacion nuk është i plotë ose ka mangësi kthehet për plotësim ose rishqyrtim në institucionin propozues.”;
b) shkronja “a”, e pikës 3, ndryshohet, si më poshtë vijon:
“a) Për kontratat e qirasë ose të enfiteozës, me nivele investimi mbi 100 000 000 (njëqind milionë) lekë, me qëllim ushtrimin e veprimtarive në fushën e sportit, kulturës, turizmit, inovacionit apo që ndikojnë për zgjidhjen e problemeve sociale ose për strehimin dhe përkujdesjen e të moshuarve;”;
c) pas pikës 3 shtohet pika 3.1, me këtë përmbajtje:
“3.1 Ministria përgjegjëse për ekonominë propozon në Këshillin e Ministrave dhënien me qira/enfiteozë të pasurisë shtetërore pa konkurrim dhe me tarifën simbolike 1 euro/kontrata për projekte për të cilat Komiteti i Investimeve Strategjike (KIS) ka miratuar vënien në dispozicion të pasurive të paluajtshme shtetërore, si masë mbështetëse për realizimin e investimit, sipas ligjit nr. 55/2015, “Për investimet strategjike në Republikën e Shqipërisë”, të ndryshuar, dhe ka ngarkuar ministrinë përgjegjëse për ekonominë për lidhjen e kontratës me tarifën simbolike 1 euro/kontrata.”;
ç) në pikën 4, togfjalëshi “... në konkurrim ...” hiqet.
4. Fjalia e dytë, e shkronjës “b”, të pikës 3, të ndarjes IV, ndryshohet, si më poshtë vijon:
“Ministria përgjegjëse për ekonominë bën përmbledhësen vjetore në rang vendi dhe një kopje të saj ia dërgon ministrisë përgjegjëse për financat.”. 
5. Në ndarjen VIII bëhen këto ndryshime:
a) në pikën 6, fjalët “…, në përputhje me shkronjën “b”, të nenit 3, të ligjit nr. 7980, datë 27.7.1995, “Për shitblerjen e trojeve”, të ndryshuar…” zëvendësohen me “... sipas kritereve dhe procedurës së parashikuar në pikën 4, të kësaj ndarjeje ...”;
b) paragrafi i parë, i pikës 7, ndryshohet, si më poshtë vijon:
“7. Në rast se në pasuritë shtetërore, për të cilat është lidhur një kontratë qiraje/enfiteoze, ekzistojnë objekte apo ndërtime ekzistuese, të cilat nuk mundësojnë përmbushjen e objektit të kontratës, subjektit qiramarrës/enfiteozëmarrës i lind e drejta e paraqitjes së kërkesës pranë përfaqësuesit të pronës shtetërore për shembjen e tyre, nëse është parashikuar në projektin, pjesë e kontratës.
Kur pasuria shtetërore, që përmban objekte apo ndërtesa, shtrihet në gjurmën e projekteve për të cilat është miratuar leja e zhvillimit në përputhje me legjislacionin për planifikimin dhe zhvillimin e territorit, objektet dhe ndërtesat ekzistuese të ndodhura në këtë pasuri shemben në funksion të zhvillimit të projektit, në përputhje me procedurat e parashikuara në legjislacionin për planifikimin dhe zhvillimin e territorit.
Shpenzimet e shembjes, si dhe vlera kontabël e këtyre objekteve apo ndërtesave përballohen nga subjekti zhvillues i projektit. Në këto shpenzime të shembjes përfshihen edhe pagesat për audituesit ligjorë ose ekspertë të tjerë të pavarur të specializuar dhe të licencuar, të emëruar nga subjekti shtetëror qiradhënës/enfiteozëdhënës për të gjithë procedurën e zhvilluar për këtë qëllim.
Përcaktimi i vlerës kontabël bëhet nga eksperti kontabël i miratuar/audituesi ligjor i emëruar për këtë qëllim nga ministri përgjegjës për ekonominë. Kur eksperti kontabël i miratuar/audituesi ligjor konstaton se për objektet apo ndërtesat në vlerësim nuk ka vlerë kontabël të përcaktuar, i kërkon ministrit përgjegjës për ekonominë emërimin e një eksperti vlerësues të pasurive të paluajtshme. Pas dorëzimit të raportit nga ana e ekspertit kontabël të miratuar/audituesit ligjor, ministri përgjegjës për ekonominë autorizon kryerjen e pagesës së vlerës përkatëse kontabël të përcaktuar nga eksperti kontabël i miratuar/audituesi ligjor, sipas rastit, që do të përballohet nga subjekti qiramarrës/enfiteozëmarrës në llogarinë e ministrisë përgjegjëse për ekonominë.”;
c) paragrafi dytë, i pikës 7, shfuqizohet.
6. Kudo në përmbajtjen e vendimit, pas fjalëve “... ekspert kontabël i miratuar ...” shtohen “... /auditues ligjor, sipas rastit ...”.
II. Ngarkohet Ministria e Ekonomisë, Kulturës dhe Inovacionit për zbatimin e këtij vendimi.
Ky vendim hyn në fuqi pas botimit në Fletoren Zyrtare.
KRYEMINISTËR
Edi Rama


